Chinkhondi, October 22
Yehova wachenya ŵanthu wo watiŵayanja, nge mo ada achitiya ndi mwana wawu yo watiŵakondwesa.—Nthanthi 3:12.
Te ndi vifukwa vinandi vo tigomezge kuti te akuzirwa kwaku Yehova. Iyu wakutiguza kuti tije ateŵeti ŵaki chifukwa wanguwona mo tinguchitiya tati tavwa uthenga wamampha. (Yoha. 6:44) Tati tayamba kundere kwaku Yehova, nayu wangundere kwaku isi. (Yako. 4:8) Yehova wapatuwa so nyengu yaki kuti watisambizi, kulongo kuti te akuzirwa kwaku iyu. Waziŵa mo tiliri ndipuso kuti tingasintha. Kweniso watitilanga chifukwa watitiyanja. Wenuwu mbukaboni ukulu wakulongo kuti te akuzirwa kwaku Yehova! Ŵanthu anyaki awonanga kuti Davidi ngwaŵakaŵaka. Kweni mweneku waziŵanga kuti Yehova wamuyanjanga ndipuso wamuwovyanga. Kuziŵa venivi kungumuwovya kuti wangawonengi mwakwenere masuzgu ngo wangukumana nangu. (2 Samu. 16:5-7) Asani tisuzgika maŵanaŵanu pamwenga takumana ndi masuzgu, Yehova wangatiwovya kuti tiwonengi vinthu mwakwenere. Iyu wangatiwovya so kuti tikweri mpanda, pamwenga kuti timalani ndi suzgu lelosi. (Sumu 18:27-29) Asani Yehova wenasi, palivi cho chingatitondekesa kumuteŵete mwalikondwa.—Aro. 8:31. w20.01 15 ¶7-8
Chisulu, October 23
[Mukaŵasambizengi] kuti asungengi vinthu vosi vo ndikukulamulani.—Mate. 28:20.
Mupempherengi dankha mwechendayambi kusambira Bayibolu ndi munthu. Kanandi vituŵa umampha kwamba ndi kumaliza ndi pempheru asani pajumpha waka masabata ngamanavi kutuliya po mwayambiya kusambira ndi munthu. Titenere kovya munthu yo tisambira nayu kuti waziŵi kuti tingavwisa Mazu ngaku Chiuta pija asani mzimu waki ungatiwovya. Abali ndi azichi anyaki aŵerenga Yakobe 1:5 kuti awovyi munthu yo asambira nayu kuti waziŵi kukhumbika kwa pempheru. Lemba ili likamba kuti: “Asani munthu munyaki wasoŵa zeru, walutirizgi kupempha kwaku Chiuta.” Pavuli paki atimufumba kuti, “Kumbi tingamupempha wuli zeru Chiuta?” Tikayika cha kuti munthu yo tisambira nayu wamukengi kuti titenere kupemphera kwaku Chiuta. Musambizengi yo musambira nayu mo wangapemphere. Mumusimikiziyengi kuti Yehova wakhumba kuvwa mapempheru ngaki ngakutuliya pasi pamtima. Mumukambiyengi kuti asani tipemphera pakutija tingakambiya Yehova vinthu vo tingatondeka kukambiya munthu weyosi. Ndipu Yehova waziŵa kali vo ve mumtima mwidu.—Sumu 139:2-4. w20.01 2 ¶3; 5 ¶11-12
Sabata, October 24
Vithemba kukhumba kwa munthu cha pamwenga phamphu laki, kweni Chiuta.—Aro. 9:16.
Yehova ndiyu waziŵa nyengu yo wasankhiya Akhristu akusankhika. (Aro. 8:28-30) Yehova wangwamba kusankha Akhristu akusankhika Yesu wati wayuskika. Viwoneka kuti mu nyengu ya akutumika, Akhristu wosi auneneska ŵenga akusankhika. Kweni pati pajumpha nyengu, ŵanthu anandi wo akambanga kuti alondo Yesu ŵenga Akhristu aboza. Chinanga kuti venga viyo, Yehova wangusankha Akhristu amanavi wo ŵenga akugomezgeka kuti aziluti kuchanya. Yiwu ŵenga nge tirigu yo Yesu wangukamba kuti wazamukuliya limoza ndi duru. (Mate. 13:24-30) Mu mazuŵa ngakumaliya, Yehova weche kusankha ŵanthu kuti aje mu gulu la Akhristu a 144,000. Mwaviyo, asani Chiuta wakhumba kuzisankha Akhristu anyaki asani kwazija kamanavi kuti charu chimali, kumbi isi te ayani kususka khumbu laki? (Aro. 9:11) Titenere kuphwere kuti tileki kuchita nge mo anguchitiya antchitu wo Yesu wangukonkhoska mu ntharika yaki yinyaki. Yiwu angudandawula chifukwa cha mo bwana wawu wanguchitiya ndi wo angwamba kugwira ntchitu mu ora lakumaliya.—Mate. 20:8-15. w20.01 30 ¶14
nya_Latn kin_Latn tum_Latn sot_Latn tum_Latn tum_Latn nya_Latn tum_Latn tum_Latn